Document ID: 32005R0257

REGOLAMENT TAL-KUNSILL (KE, EURATOM) Nru. 257/2005
ta' l-4 ta' Frar 2005
li jiffissa l-koeffiċjenti korrettivi applikabbli mill-1 ta’ Lulju 2004 għar-rimunerazzjonijiet ta’ l-uffiċjali, ta' l-aġenti kontrattwali u ta' l-aġenti temporanji tal-Komunitajiet Ewropej li jagħtu s-servizz tagħhom f'pajjiżi terzi, kif ukoll ta' ċerti uffiċjali li jżommu l-post tas-servizz tagħhom fl-għaxar Stati Membri l-ġodda għal perjodu massimu ta’ ħmistax-il xahar wara l-adeżjoni
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunitajiet Ewropej,
Wara li kkunsidra r-Regolamenti tal-Persunal ta’ l-uffiċjali tal-Komunitajiet Ewropej u l-kondizzjonijiet ta' l-impieg applikabbli għall-aġenti l-oħra tal-Komunitajiet, stabbiliti bir-Regolament (KEE, Euratom, KEFA) Nru. 259/68 (1), kif emendati l-aħħar bir-Regolament (KE, Euratom) Nru 857/2004 (2), u b’mod partikolari l-Artikolu 13, l-ewwel paragrafu, ta’ l-Anness X ma' l-imsemmija Regolamenti,
Wara li kkunsidra t-Trattat ta’ Adeżjoni ta’ l-2003, u b’mod partikolari l-Artikolu 33, paragrafu 4, tiegħu,
Wara li kkunsidra l-proposta tal-Kummissjoni,
Billi:
(1)
Jinħtieġ li jittieħed kont ta' l-evoluzzjoni ta’ l-għoli tal-ħajja fil-pajjiżi terzi u li jiġu iffissati, bħala konsegwenza, l-koeffiċjenti korrettivi applikabbli, b'effett mill-1 ta’ Lulju 2004, għar-rimunerazzjonijiet imħallsa, fil-muniti tal-pajjizi li fihom iservu, lill-uffiċjali, lill-aġenti kontrattwali u lill-aġenti temporanji tal-Komunitajiet Ewropej li jagħtu s-servizz tagħhom f'pajjiżi terzi kif ukoll lil ċerti uffiċjali li jżommu l-post tas-servizz tagħhom fl-għaxar Stati Membri l-ġodda għal perjodu massimu ta' ħmistax-il xahar wara l-1 ta’ Mejju 2004.
(2)
Il-koefficjenti korrettivi applikabbli fir-rigward ta' ħlas li sar abbazi tar-Regolament (KE, Euratom) Nru. 1785/2004 (3) jistgħu jirriżultaw f'aġġustamenti pożittivi jew negattivi tar-rimunerazzjonijiet b’effett retroattiv.
(3)
Għandhom isiru provvedimenti għall-ħlas ta' arrettrati fil-każ ta’ żieda fir-rimunerazzjonijiet dovuta għall-koeffiċjenti korrettivi l-ġodda.
(4)
Għandhom isiru provvedimenti għall-irkupru ta' l-ammonti mħallsa eċċessivament fil-każ ta’ riduzzjoni fir-rimunerazzjonijiet dovuta għall-koeffiċjenti korrettivi l-ġodda għall-perjodu bejn l-1 ta’ Lulju 2004 u d-data ta’ dħul fis-seħħ ta’ dan ir-Regolament.
(5)
Għandhom isiru provvedimenti sabiex kwalunkwe rkupru eventwali jkun ristrett għal perjodu ta’ mhux aktar minn sitt xhur qabel id-data ta’ dħul fis-seħħ ta’ dan ir-Regolament u sabiex l-effetti tiegħu jiġu mifruxa fuq perjodu ta’ mhux aktar minn tnax-il xahar minn dik id-data, similment għal dak dispost fir-rigward tal-koeffiċjenti korrettivi applikabbli fil-Komunitajiet għar-rimunerazzjonijiet u għall-pensjonijiet ta’ l-uffiċjali u ta' l-aġenti l-oħra tal-Komunitajiet Ewropej,
ADOTTA DAN IR-REGOLAMENT:
Artikolu 1
B'effett mill-1 ta’ Lulju 2004, għandhom jiġu applikati l-koeffiċjenti korrettivi li huma iffissati fl-Anness għar-rimunerazzjonijiet ta’ l-uffiċjali, ta' l-aġenti kontrattwali u ta' l-aġenti temporanji tal-Komunitajiet Ewropej li jagħtu s-servizz tagħhom f'pajjiżi terzi kif ukoll ta' ċerti uffiċjali li jżommu l-post tas-servizz tagħhom fl-għaxar Stati Membri l-ġodda għal perjodu massimu ta’ ħmistax-il xahar wara l-adeżjoni, imħallsa fil-muniti tal-pajjiżi li fihom iservu.
Ir-rati tal-kambju użati għall-kalkoli ta' tali rimunerazzjonijiet għandhom jiġu stabbiliti skond id-dispożizzjonijiet għall-implimentazzjoni tar-Regolament Finanzjarju u għandhom jikkorrispondu mad-data msemmija fl-ewwel paragrafu.
Artikolu 2
1. L-istituzzjonijiet għandhom iħallsu l-arretrati fil-każ ta’ żieda fir-rimunerazzjonijiet dovuta għall-koeffiċjenti korrettivi iffissati fl-Anness.
2. L-istituzzjonijiet għandhom jagħmlu aġġustamenti retroattivi negattivi fir-rimunerazzjonijiet f’każ ta’ tnaqqis dovut għall-koeffiċjenti korrettivi iffissati fl-Anness għall-perjodu ta’ bejn l-1 ta’ Lulju 2004 u d-data ta’ dħul fis-seħħ ta’ dan ir-Regolament.
L-aġġustamenti retroattivi li jinvolvu l-irkupru ta’ ammonti mħallsa eċċessivament għandhom isiru biss fir-rigward ta’ perjodu ta’ mhux aktar minn sitt xhur qabel id-data tad-dħul fis-seħħ ta’ dan ir-Regolament. L-irkupru għandu jiġi mifrux fuq perjodu ta’ mhux aktar minn tnax-il xahar minn dik id-data.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar il-4 ta' Frar 2005.

Labels: 10
9
5
15